KIRJALLINEN KYSYMYS E-2594/98

esittäjä(t): Nikitas Kaklamanis (UPE) komissiolle

(1. syyskuuta 1998)

Aihe: Sementtipölyn aiheuttama saastuminen Evian saarella

Halkidan kaupungin (joka sijaitsee Eviassa) asukkaat ilmaisevat kaikin tavoin närkästyksensä ympäristön saastumisen vuoksi, jonka aiheuttaa "Halkidan sementit" ("Tsimenda Halkidos") -niminen teollisuuslaitos.

Tämä yritys kieltäytyy toteuttamasta toimenpiteitä ympäristön suojelemiseksi, ja tämän tuloksena Halkidan kaupungin ja ympäröivän alueen asukkaiden terveydelle aiheutetaan vahinkoa ja herkästi vahingoittuvalle ympäristölle ennennäkemätöntä tuhoa.

"Halkidan sementit" myytiin joitakin vuosia sitten, ja kaksi myyntipäätöksen tekemisen tärkeimmistä tavoitteista olivat työllisyyden lisääminen ja ympäristön ja asukkaiden terveyden suojelu. Kun vuonna 1991 työntekijöitä oli 1150, nykyään heitä on puolet tästä lukumäärästä, ja samanaikaisesti suodattimet on jätetty nykyaikaistamatta eikä ympäristönsuojeluun liittyviä määräyksiä ole täytetty kansainvälisten normien mukaisella tavalla.

Haluaisin saada tietää komissiolta: Kuinka se aikoo toimia saadakseen yrityksen täyttämään ympäristömääräysten noudattamista koskevat velvoitteet, joihin se on sitoutunut?

Komission jäsenen Ritt Bjerregaardinkomission puolesta antama vastaus

(30. syyskuuta 1998)

Sementtitehtaat kuuluvat teollisuuslaitosten aiheuttaman ilman pilaantumisen estämisestä annetun neuvoston direktiivin 84/360/ETY(1) soveltamisalaan. Direktiivin mukaan jäsenvaltioiden on toteutettava tarvittavat toimenpiteet sen varmistamiseksi, että kyseisten laitosten toimintaa varten on oltava viranomaisten antama ennakkolupa. Lupa voidaan myöntää ainoastaan silloin, kun viranomaiset katsovat, että ilman pilaantumisen ehkäisemiseksi on toteutettu kaikki asianmukaiset toimenpiteet (mukaan luettuna parhaan käytettävissä olevan tekniikan käyttäminen), jos tällaisten toimenpiteiden toteuttaminen ei aiheuta kohtuuttomia kustannuksia, ja että laitoksen käyttö ei aiheuta merkittävää ilman pilaantumista. Lisäksi direktiivissä säädetään, että jäsenvaltioiden on sovellettava politiikkoja ja strategioita (mukaan luettuina asianmukaiset toimenpiteet) nykyisten laitosten mukauttamiseksi parhaaseen käytettävissä olevaan tekniikkaan. Direktiivissä ei kuitenkaan vahvisteta päästöraja-arvoja ilmaa pilaaville aineille.

Laitokset, jotka tuottavat klinkkeriä (sementti) kiertouuneissa, joiden tuotantokapasiteetti ylittää 500 tonnia päivässä, tai kalkkia kiertouuneissa, joiden tuotantokapasiteetti ylittää 50 tonnia päivässä, tai muuntyyppisissä uuneissa, joiden tuotantokapasiteetti ylittää 50 tonnia päivässä, kuuluvat ympäristön pilaantumisen ehkäisemisen ja vähentämisen yhtenäistämiseksi annetun neuvoston direktiivin 96/61/EY(2) soveltamisalaan. Direktiivi tulee voimaan lokakuun 1999 loppuun mennessä. Kyseisille laitoksille myönnettävään lupaan sisältyvät pilaavien aineiden päästöraja-arvot, jotka perustuvat parhaaseen käytettävissä olevaan tekniikkaan. Nykyisten laitosten on täytettävä direktiivissä asetetut vaatimukset viimeistään kahdeksan vuoden kuluttua sen voimaantulopäivästä.

Parlamentin jäsen ei ole antanut riittäviä tietoja, joiden perusteella voitaisiin päätellä, onko kyseisessä tapauksessa rikottu yhteisön lainsäädäntöä. Sen vuoksi komissio aikoo lähettää Kreikan viranomaisille kirjeen pyytääkseen niiltä lisätietoja.

(1) EYVL L 188, 16.7.1984.

(2) EYVL L 257, 10.10.1996.